Vermiste Brackenfell-man gevindAnton Steenkamp. Foto: Facebook Anton Steenkamp (26), die man van Brackenfell wat vermis geraak het nadat hy Vrydagaand by sy huis weg is, is opgespoor. Steenkamp is Saterdag as vermis by die polisie aangemeld nadat hy Vrydag omstreeks 19:00 by sy huis in Proteahoogte weg is om werkers in Bellville-Suid te gaan aflaai en nie weer teruggekeer het nie. Sy selfoon was ook afgeskakel nadat daar na hom begin soek is. ŉ Grootskaalse soektog na Steenkamp is van stapel gestuur en sy foto is wyd op sosiale media versprei saam met ŉ versoek dat mense vir hom op die uitkyk moet wees. Arnold Loois, Steenkamp se oom, het aan Maroela Media bevestig dat Steenkamp omstreeks 13:00 Maandag weer by die werk opgedaag het. Hy is ongedeerd. “Daar was ŉ kwessie gewees waar hy nie die geleentheid gehad het om te bel nie, maar hy was nie in gevaar nie. Hy is veilig tuis,” het Loois gesê. Hy wou nie verder uitbrei oor waar Steenkamp hom bevind het nie.